仙子

（，或者  等），又叫**小仙子**、**小妖精**、**仙靈**或者**神仙**，係一種傳說生物，常見於歐洲多地嘅民間故事－包括英格蘭、蓋爾特地區、法國以至斯拉夫地區等多地，都有民間故事講到仙子。

**仙子**一詞嘅定義相當含糊，不過大致有以下呢啲詮釋－
*廿世紀嘅仙子形象相當浪漫化：喺呢個時期嘅虛構故仔當中，仙子通常係細細隻，有好似蝴蝶噉嘅翼識飛，仲會施展魔法嚟幫人；例子可以睇吓迪士尼動畫片《小飛俠》裏面嘅小叮噹，或者《灰姑娘》相關媒體入面嘅神仙教母形象。
*中世紀嘅仙子同廿世紀嘅仙子相當唔同：喺中世紀嘅民間故事裏面，仙子有時近似邪靈咁滯；根據呢啲傳說，仙子往往望落似人但唔係人，唔一定有翼，但就算冇翼都可以識飛，好多時會用魔法拐帶細路或者捉大人返仙子之地做奴隸，甚至有故仔講仙子好似吸血鬼噉殺人同飲人血。
*喺最廣義上，「仙子」會畀人攞嚟泛指歐洲民間傳說入面有超自然力量嘅生物，例如愛爾蘭矮精靈喺呢種定義下會畀人當係仙子嘅一種。

仙子相關嘅橋段具有相當嘅文化影響力：中世紀嘅歐洲人有好多關於仙子嘅迷信，例如佢哋信仙子怕凍鐵，所以會攞凍鐵造嘅物品嚟防仙子；喺中世紀後，仙子都仲有出現喺文化產物裏面，例如莎翁名作《仲夏夜之夢》就有講到仙子；到咗廿一世紀初，好少可會有人信仙子嘅存在，但仙子依然係成日出現喺奇幻故仔入面，當中小叮噹同神仙教母都係家傳戶曉嘅虛構角色。
## 基礎

2022 年嘅不列顛百科全書係噉樣描述**仙子**嘅：

例如著名童話故事《灰姑娘》入面嘅神仙教母就係一個好出名嘅仙子角色：個故仔講到灰姑娘冇得去舞會，覺得好唔開心；喺佢最絕望之際，佢個神仙教母出場；神仙教母係灰姑娘嘅教母，想幫灰姑娘（同人類有緊密嘅關係），於是佢施展魔法，變條靚裙出嚟畀灰姑娘著，再變架南瓜馬車出嚟載灰姑娘去舞會（魔法力量），幫咗灰姑娘好大嘅忙。

### 廣義仙子

廿世紀嘅創作品，成日都會將仙子描繪成「望落似生得好細（得昆蟲咁大）嘅人類、用魔法幫人」嘅一種奇幻生物，但喺最廣義上，仙子可以包嗮任何中世紀（大約 5 至 15 世紀期間）歐洲啲民間傳說入面嘅超自然生物，包括：
*矮精靈：常見於愛爾蘭嘅民間傳說，形象通常係鬍鬚濃密、得大約 3 呎咁高嘅男人，多數著住綠色衫同戴住綠色帽（睇下面嘅圖）；性格上，矮精靈多數係聰明又古惑－啲故仔成日講到，有人類想捉住矮精靈搵出佢哋收埋嘅黃金，但矮精靈詭計多端，好多時人類望向第度再望返轉頭，矮精靈已經連影都冇埋。
*鬼火：植物喺沼澤裏面腐爛嗰陣會釋放氣體，引致好似火噉嘅光，呢啲光就係鬼火；中世紀嘅歐洲有好多關於鬼火嘅傳說，例如有傳說話一笪位置有鬼火，表示有仙子喺嗰度埋咗堆黃金，又有講法話鬼火本身係種靈或者仙子，會引誘人跟佢入去（好多時充滿咗有毒嘢嘅）沼澤。
*報喪女妖：愛爾蘭民間傳說入面嘅一種靈；根據傳說，當一個人就嚟要死嗰陣，報喪女妖可能會現身，報喪女妖會喺即將要死嗰個人屋企外尖叫或者喊，而佢嘅叫聲往往會令周圍嘅人不寒而慄；外形上，報喪女妖多數會係年老嘅女人、著住長同灰黑色嘅斗篷、而且對眼因為喊得多而紅嗮。

File:Leprechaun ill artlibre jnl.png|呢幅圖描繪廿世紀嘅典型矮精靈形象；矮精靈可以算係廣義上嘅仙子。
File:Led Astray. The Irish Will o’ the Wisp.jpg|1880 年一幅圖畫；幅畫描繪想像中「鬼火引誘人行入沼澤」嘅情境。
File:Banshee.jpg|1825 年一幅圖畫；幅畫描繪想像中「報喪女妖坐喺樖樹下面喊」嘅情境。

上述呢啲噉嘅傳說生物，都可以算係廣義上嘅**仙子**。喺廿世紀前，有好多歐洲人都信仙子真係存在，例如英格蘭嘅文獻起碼喺 13 世紀嗰陣經已提到講仙子嘅傳說，信仙子存在嘅人會例如因為怕仙子而帶凍鐵喺身（因為佢哋認為凍鐵可以趕走仙子）；隨住科學進步，現代人好少可會信仙子存在，不過仙子嘅形象依然成日都會喺大眾媒體嘅創作品裏面出現，當中有奇幻性質嘅虛構故仔零舍興用仙子呢條。

## 起源傳說

中世紀嘅歐洲廣泛噉流傳仙子相關嘅傳說。當時啲傳說對仙子嘅來源眾說紛紜：
### 降級天使

中世紀歐洲以基督教做主導嘅，而唔少當時嘅歐洲人都認為仙子係畀上帝「降咗級」嘅天使。

事源係《啟示錄》裏面有天使戰爭嘅故仔：根據呢個故仔，上帝手下最靚最奪目嘅天使路西法自高自大，諗住自己好勁有能力做上帝，於是就帶領住一班天使作反，天使長彌額爾帶領效忠上帝嘅天使反擊，兩班天使喺天國打咗場大交之後路西法輸咗，最後佢畀上帝逐出天國，成為墮天使；喺場仗當中，企上帝嗰邊嘅天使留喺天國，企路西法嗰邊嘅就跟路西法去地獄。而民間有傳說話，場仗當中冇企任何一邊嘅天使就唔夠良善（冇企上帝嗰邊，冇得留喺天國）又唔夠邪惡（冇企路西法嗰邊，未使要去地獄），呢啲天使就要落人間，變成仙子。

呢啲傳說話，仙子未至於邪惡到係魔鬼，但唔夠良善所以會受撒旦影響，因而可能會捉人，攞人嚟做貢獻畀撒旦嘅什一奉獻。而根據文獻，「仙子係墮天使嘅一種」呢個諗法到咗 19 世紀都仲有人信緊。

### 第啲起源

*異教神祇：公元前嘅歐洲以多神教做主導－例如古希臘嗰陣啲人會拜宙斯等嘅古希臘天神，或者會拜寧芙呀噉；不過由公元 1 世紀起，基督教開始喺羅馬帝國傳播，而據講到咗 5 世紀開頭，覆蓋當時半個歐洲咁滯嘅羅馬帝國，已經變咗以基督教做主流，就算西羅馬帝國冧咗（喺 470 年代發生），基督教仲會係歐洲嘅主流；基督教其中一條核心教義係一神論，認為得上帝係有資格畀人拜嘅，一般唔俾信徒派第啲神，然後就有傳說講，仙子查實係基督教打前嗰啲教（所謂嘅異教）嘅神祇，仙子有超自然力量曾經畀人奉為神靈，但因為歐洲基督教化佢哋唔再畀人崇拜，搞到佢哋喪失神祇嘅地位。
*邪靈：中世紀後曾經出現過「仙子係邪靈」噉嘅信念；根據紀錄，17 世紀有基督徒曾經宣稱「仙子冚唪唥都係邪靈」，呢套諗法仲喺嗰個世紀風行一時；因為噉，當時有啲社群－尤其係出嗮名嚴嘅清教徒社群－會將「同仙子打交道」同「使用巫術等嘅邪術」兩者畫上等號，會當正聲稱自己有同仙子來往嘅人係巫術使用者，會用當時對付巫術使用者嘅方法（包括繯首同火刑呀噉）嚟對付呢啲人。
*有傳說仲話仙子係元素精靈或者死者嘅靈魂。
... 呀噉。

## 中世紀嘅描述

中世紀嘅仙子形象同現代嘅好唔同：根據中世紀嘅傳說，仙子有好多怪異力量、往往望落似人但唔係人、可以似大人咁大隻又可以似蝴蝶咁細隻，而且唔會跟人嘅道理諗嘢，更加唔會跟人嘅道德行事－呢點有別於廿世紀嘅虛構故仔成日將仙子描繪成可愛同友善嘅形象。事實係有學者睇返中世紀對仙子嘅描述，指出啲描述聽落似瘦長男多過似神仙教母。
### 拐帶人類

中世紀嘅歐洲廣泛噉流傳住調換兒嘅傳說：
*根據呢啲傳說，仙子好鍾意拐帶人類嘅臊孲仔，將呢啲臊孲帶返去仙子之地度做奴僕或者貢獻畀撒旦嘅什一奉獻：當一隻仙子捉走一個臊孲仔嗰陣，好多時會同時擺低佢自己嘅細路－呢啲「由仙子所生、同一個人類臊孲仔**調換**咗」嘅細路就係所謂嘅調換兒；傳說講，調換兒個樣望落同正常人類冇乜大分別，但行為古怪或者異常咁古惑，而且佢哋仲好大食，會食窮自己嘅養父母。
*中世紀歐洲嘅民間有好多關於調換兒嘅迷信－有父母驚自己嘅臊孲仔畀仙子調換，所以會喺個臊孲仔床頭擺低嚿凍鐵（當時嘅傳說話仙子驚凍鐵），或者要個細路一出世就有咁快得咁快受洗（受洗被認為能夠驅除邪惡力量）；又有傳說話「如果有方法引個調換兒大笑，自己個親生細路就會返嚟」... 呀噉。

除咗臊孲仔之外，有傳說話仙子仲有可能會拐帶青少年甚至大人：例如有啲傳說話仙子零舍鍾意拐走金頭髮同生得靚嘅後生女，又有傳說講仙子拐走個啱啱生咗細路冇耐嘅成年女人，迫個女人餵奶畀仙子嘅臊孲仔飲；又例如愛爾蘭嘅 púca（類似）噉－púca 係種曉變身嘅仙子，成日會用各種方法誘拐後生男女，例如係變身扮成一隻又靚又友好嘅俊馬，引誘後生男女騎上去，隻 púca 跟住就會帶佢走，畀佢哋帶走嘅後生仔女下場不明。

畀仙子拐走嘅細路同大人，下場好多時都係「不明」，有傳說話呢啲人會畀仙子食落肚，又有講法係佢哋要永遠做仙子嘅奴隸。

### 其他惡行

除咗拐帶大人細路之外，中世紀傳說裏面嘅仙子仲有做出種種害人嘅行為：
*德國嘅童話故事《個名怪嘅小妖》有提到，有隻仙子幫一個後生女將禾稈草變成金，代價係「想要得到嗰個後生女嘅第一個親生細路」，打後過咗好多年，個女仔做埋皇后仲生咗個細路，隻仙子再現身想要帶個細路走，個女人唔肯隻仙子就發爛渣，想用法力夾硬搶走個細路。
*喺英格蘭同愛爾蘭等地嘅民間傳說有講到所謂嘅仙子環：仙子環係種自然現象，指一拃菇生埋一齊，而且啲菇排到成一個圈噉嘅樣（好似下圖噉）；根據歐洲多地嘅民間傳說，仙子環源自有一班仙子喺個位度成羣噉跳舞，而如果有人類行咗入個仙子環裏面，就會中仙子嘅咒語，仙子嘅咒語會迷惑嗰個人嘅心智，令嗰個人成為仙子嘅奴僕，或者會令個人唔受控制係噉跳舞，一路跳到冇嗮力攰死為止。

*愛爾蘭民間傳說有提到餓草：相傳仙子有陣時會周圍去種低啲餓草，餓草係種受詛咒嘅草；如果有人踩咗上去餓草上面，就會受詛咒，詛咒會令佢永遠都覺得肚餓，而且無論點食嘢都唔會再覺得飽。
*有故仔仲話仙子會殺人同好似吸血鬼噉飲人血：喺愛爾蘭同蘇格蘭等地流傳住呢類嘅傳說，話仙子口渴起上嚟會想飲水，但飲人血對佢哋嚟講都解到渴；所以傳說就勸人，夜晚要喺屋企擺定桶水，噉仙子口渴起上嚟就會攞水飲，而唔係想搵人血飲；呢啲地區有傳說直頭話，某啲仙子（好似現代嘅吸血鬼形象噉）需要定時定候飲人血維生。
... 等等。

### 防治方法

中世紀歐洲人有好多防治仙子嘅方法：當時啲人好多都好怕仙子，自然想知有乜方法可以（例如）整護身符防仙子；而對於「仙子要點防」呢條問題，歐洲唔同地區嘅人嘅答案唔同，而且根據啲傳說，仙子又分好多種，唔同種嘅仙子嘅防治方法都可能唔同；喺蓋爾特地區，就有傳統做法係「要隨身帶住麵包、忌廉或者牛油」，根據呢種做法，人一旦撞到隻仙子就要送呢啲嘢畀佢，噉做可以討好隻仙子，令隻仙子唔會害佢；亦有部份嘅傳說話仙子會好似邪靈噉，怕十字架等嘅神聖物品。

喺咁多種仙子防治方法當中，最出名嘅要數凍鐵（凍嘅熟鐵）：中世紀嘅歐洲人相信凍鐵能夠壓制（甚至消滅）邪派嘅超自然力量，包括仙子、鬼魂同埋巫術使用者都會怕凍鐵；當中中世紀嘅英格蘭就有種迷信，話仙子最驚用凍鐵造嘅馬蹄鐵，於是啲人好多時會喺屋企門口或者牆上面掛返嚿馬蹄鐵，仲諗住噉做會帶嚟好運；有啲傳說仲話，要殺死一隻仙子，唯一嘅方法係攞把凍鐵刀一嘢捅佢；因為噉，啲人會（例如）喺啱啱出世嘅仔女嘅床頭擺嚿凍鐵，防範仔女畀仙子拐走（睇返上面調換兒）。

「仙子驚凍鐵」呢條橋喺現代創作品度都有出現。例如 2014 年出嘅迪士尼黑暗奇幻電影《黑魔后：沉睡魔咒》就有做出「一隻仙子一掂到凍鐵造嘅物件，就會畀嚿鐵燒親」噉嘅設定。

## 16 至 18 世紀

喺中世紀過後，仙子嘅形象開始變到比較「似人」，當中莎士比亞名作《仲夏夜之夢》（1590 年）可以話係呢個時期最出名嘅仙子相關作品。

《仲夏夜之夢》嘅情節大致係噉嘅：
*後生女**何密雅**愛上咗後生仔**賴山德**，但何密雅阿爸想佢嫁畀**德米曲斯**；何密雅阿爸帶佢個女去見雅典嘅公爵，公爵下令要何密雅聽佢阿爸話；當晚，何密雅同賴山德決定要私奔，而且兩個人仲將佢哋嘅私奔大計話咗畀佢哋好朋友**海倫娜**知；不過原來海倫娜暗戀德米曲斯，仲因為想贏取德米曲斯好感而將單嘢爆畀德米曲斯知，然後德米曲斯同海倫娜就緊隨喺何密雅同賴山德後面，四個人走咗入座樹林度。
*喺樹林深處，仙子之王奧伯朗同仙子女王泰妲妮亞兩公婆嗌緊交。事源係泰妲妮亞有個好得意嘅調換兒僕人，奧伯朗好鍾意，想收個調換兒做自己僕人，但泰妲妮亞唔肯。於是奧伯朗就諗詭計，想引泰妲妮亞送個調換兒畀佢，奧伯朗命令佢手下**柏克**去搵一隻植物，向泰妲妮亞落咒－原來嗰隻植物有魔法，當隻植物嘅汁液滴咗入一個瞓緊覺嘅人嘅眼度，就會令個人愛上佢瞓醒之後第一眼見到嘅生靈。柏克搵咗隻植物返嚟，跟手奧伯朗就靜靜雞趁泰妲妮亞瞓覺，對泰妲妮亞落咒。
*同時，有班雅典嘅後生仔因為要喺公爵嘅婚禮度表演，所以喺樹林裏面做綵排。柏克見到，就向其中一個後生仔－**逼迫桶**－落咒，將逼迫桶個頭變成好似驢頭噉嘅樣，逼迫桶班同伴見到就嚇到冚唪唥走嗮；冇幾耐，泰妲妮亞瞓醒，佢第一眼見到嘅，就係個頭變咗驢頭嘅逼迫桶，於是佢喺咒語影響下即刻愛上咗逼迫桶。





*與此同時，海倫娜追住德米曲斯，兩個人行入樹林。奧伯朗聽到兩個人嘅聲，睇得出海倫娜單戀德米曲斯，於是就叫柏克對德米曲斯落咒，令佢愛上海倫娜；不過柏克搞錯咗，個咒落咗去賴山德身上；跟住就變成四角戀嘅狀態－何密雅鍾意賴山德，賴山德受咒語影響變咗鍾意海倫娜，海倫娜鍾意德米曲斯，而德米曲斯鍾意何密雅；喺混亂當中，何密雅好嬲，唔知點解自己伴侶突然鍾意咗第個女人，而賴山德同德米曲斯仲開始想打交。
*一輪混亂後，奧伯朗施咒令四個人瞓著，郁手更正返個咒語。過咗一陣，泰妲妮亞清醒返，見到自己攬住隻驢頭怪物，覺得又驚又冇面，跟住佢見到笑笑口嘅奧伯朗，就出於羞愧應承奧伯朗嘅要求，將個調換兒僕人送畀奧伯朗－奧伯朗詭計得逞。
*冇幾耐，四個迷迷糊糊嘅後生男女醒返，諗住打前發生嘅一切都係場夢。何密雅同賴山德恢復正常，而德米曲斯鍾意咗海倫娜。同時逼迫桶個頭變返原狀，都係信自己發咗場怪夢。最後就到公爵嘅婚禮－公爵結婚，何密雅嫁到畀賴山德，德米曲斯同海倫娜又成婚，場婚禮就喺逼迫桶同佢班同伴嘅表演下歡樂收場。
*成齣戲嘅最後一景，奧伯朗、泰妲妮亞同佢哋手下嘅眾仙子一齊施咒，祝福在場嘅人類。大團圓結局。
有學者指出，《仲夏夜之夢》描繪嘅仙子同中世紀嘅民間傳說有顯著差異：响中世紀嘅故仔當中，仙子往往係好似外星人噉唔跟人類法則嘅－望落似人，但同人有某啲根本上嘅差異；而响莎翁筆下，仙子就比較－佢哋有陣時會惡作劇同埋做壞事，例如齣劇就有提到調換兒，但係佢哋又有善良嘅一面，有可能會想幫人，例如齣劇講到奧伯朗對海倫娜產生同情，又講到班仙子响結局度祝福在場嘅人類；除此之外，據講某啲版本嘅《仲夏夜之夢》仲有提到「奧伯朗同佢啲手下唔怕教堂鐘嘅聲」－廿世紀前嘅歐洲人廣泛噉相信，教堂鐘同十字架等嘅神聖物品會壓制啲邪嘢，例如吸血鬼就成日畀人描繪成「怕十字架」，而仙子唔怕呢啲神聖物品，就表示佢哋唔係邪嘢。

值得一提嘅係，啲人就係喺呢個時期開始嗌童話故事做**仙子故事**（英文 **fairy tale**）嘅：當時法國嘅童話故事成日都提起仙子－包括 1697 年版嘅《灰姑娘》提到嘅神仙教母；當中著名法國童話作家道羅夫人採用咗法文詞 **contes de fées**－即係**仙子故事**噉嘅意思－嚟稱呼童話，令到唔少歐洲語言都跟住採用同一種嗌法。

## 浪漫主義影響

喺浪漫主義盛行嘅維多利亞時代（包括大半個 19 世紀），而且仙子嘅形象開始畀人美化咗。喺不列顛群島，司各特同埋吉百齡等嘅出名作家，都有喺佢哋嘅作品裏面提到仙子，而且呢啲作品好多都係原創嘅虛構故仔。

呢個時期最出名嘅仙子相關作品，要數 1904 年劇作（兼 1911 年長篇小說）《小飛俠同溫蒂》－呢份作品入面有提到小叮噹呢個角色，小叮噹佢係隻仙子，得蝴蝶咁大隻，有翼識飛，而且仲喺故仔途中多次幫主角－例如喺主角溫蒂畀鐵鈎船長捉走咗嗰陣，就係小叮噹通知小飛俠嘅，而 1953 年嘅迪士尼電影版就有講到小飛俠將小叮噹啲仙子塵（一種金光閃閃、輕飄飄噉嘅粉）落主角溫蒂同佢細佬身上，令佢哋暫時識飛；《小飛俠同溫蒂》可以話係確立咗「迪士尼化嘅仙子」嘅形象－部劇作同本小說都大受歡迎，係維多利亞時代英倫最出名嘅文學作品之一；而且打後迪士尼仲喺 1953 年發行動畫電影《小飛俠》，令到個故仔得到國際性嘅知名度，而「細細隻、會幫人嘅得意小仙子」呢個概念就自然變到深入民心。

順帶一提，仙子畫呢家嘢就係喺 19 世紀興起嘅－仙子畫顧名思義泛指畫仙子嘅畫，到咗廿一世紀都仲有好多人畫。

File:Fairy passage.jpg|1860 年代一幅仙子畫；幅畫描繪畫家想像中嘅幾隻仙子（圖中間）。睇得出呢啲仙子經已好似「迪士尼化」嘅仙子－細細隻有翼識飛。
File:August Malmström - Dancing Fairies - Google Art Project.jpg|《跳緊舞嘅仙子》，1866 年
File:Falero Luis Ricardo Lily Fairy 1888.jpg|《百合仙子》，1888 年
File:Femme Papillon, by Luis Ricardo Falero.jpg|《女蝶》，1888 年
File:Deva and Gryphon.jpg|《仙子同鷹獅獸》，19 世紀
File:Fairy King and Queen 1910.jpg|畫畫人畫佢想像中嘅仙王同仙后1910 年


到咗廿世紀，仙子嘅形象基本上完全「迪士尼化」：喺廿世紀嘅奇幻作品－例如《薩爾達傳說系列》同《咕嚕咕嚕魔法陣》等嘅日本作品－當中，仙子畀人描繪成比較細粒（好多時得昆蟲咁大隻）、有好似蝴蝶噉嘅翼、仲會施展魔法幫主角。呢種仙子角色多數係女嘅，當中有啲作品仲可能作出「仙子族成個族冚唪唥都係女嘅」噉嘅設定。

浪漫主義影響後嘅仙子形象，同中世紀嘅仙子形象爭好遠：有唔少人睇完《小飛俠》等嘅作品，覺得仙子係得意嘅；跟住佢哋再睇返中世紀嗰啲講仙子嘅民間故事，覺得好詫異，因為兩者爭好遠－中世紀啲故仔成日講仙子好似瘦長男噉會令人失蹤，甚至話仙子好似吸血鬼噉飲人血；有作家同相關嘅工作者指出，仙子嘅形象喺歷史上出現巨變，因為好多原因－一方面係因為《小飛俠》等嘅作品，另一方面係廿世紀嘅人成日諗住仙子（同埋好多傳說生物）有怪異力量得意，冇留意到中世紀嘅人查實好驚仙子，例如有作家就噉講－

到咗 2000 年代，經已有好多人留意到「中世紀式仙子同迪士尼式仙子好唔同」呢點，當中有啲人仲打算喺創作品裏面結合兩種仙子形象，務求作出橋段上嘅創新。

## 仙子分類

有歷史同文學領域嘅學者研究中世紀嘅文獻，發覺有好多種傳說生物都有畀人當做仙子，種種特性都唔同。以下係比較出名嘅廣義仙子，按英文名最頭嗰個字母排先後：
*亦可以睇返上面提咗嘅矮精靈、鬼火同報喪女妖。
*血骨精：源於 16 世紀英格蘭嘅怪獸；根據傳說，血骨精外形好恐怖，佢哋塊面永遠都係血淋淋噉嘅，而且仲會坐喺一大堆骨頭上面，鍾意住喺深嘅水池或者樓梯底等黑暗嘅地方，等住將講大話嘅細路拉入去黑暗當中－血骨精類似 boogeyman，主要係由啲父母講嚟嚇到啲細路聽話嘅。
*藍帽精：一種英蘇邊界嗰頭嘅仙子；藍帽精係種住喺礦場等地嘅仙子，相傳外形似一團細細哋、藍色嘅火；廿世紀前唔少礦工都相信，如果佢哋尊重藍帽精，藍帽精會對返佢哋好－例如係會帶佢哋去礦藏豐富嘅地方，或者喺塌陷等危險嘢就嚟發生嗰陣警告佢哋... 呀噉。
*博格：英格蘭民間傳說提到；一隻博格會係隻屋內神或者股邪惡嘅場所精神（即係話每隻博格都會掕住笪特定嘅地），住喺平原或者沼澤；屋內神型嘅博格鍾意惡作劇，會特登偷走啲小物品或者搞到啲牛奶變酸，而住喺沼澤入面嘅博格更加邪惡，時不時會拐帶細路。



*棕精靈：英格蘭同蘇格蘭嘅民間傳說都有提到；棕精靈係一種勤奮做嘢嘅仙子，據講佢哋會喺夜晚－趁啲人類冚唪唥瞓嗮覺－嗰陣入屋，並且幫間屋嘅主人打掃或者做第啲家務，亦有傳說話棕精靈會做惡作劇而且專整蠱懶人；如果有隻棕精靈入咗屋，住間屋嘅人需要臨瞓前擺低一碗牛奶、忌廉或者第啲好味嘅嘢，報答隻棕精靈；如果唔報答棕精靈，棕精靈可能會發嬲走人，而且走咗唔會返嚟。
*Dullahan（）：Dullahan 係種近似邪靈嘅仙子；佢最重要嘅特徵係個頭甩咗落嚟，而且佢仲會一手攞住佢自己個頭、一路騎住隻黑色馬，喺最黑暗嘅夜晚現身；佢可能會攞住條人類嘅脊骨當鞭噉用，或者佢隻馬會拉住架用人嘅骨同皮膚造嘅馬車；有傳說話，一旦 dullahan 嗌某個人嘅名，嗰個人就會即刻當場暴斃。
*精靈：源自日耳曼人嘅民俗嘅傳說生物；原先嘅精靈形象最大特徵係惡作劇同埋難預測，據講會向人同牲畜落咒令佢哋患病，又會拐帶細路留低調換兒，而且仲有傳說講精靈趁人瞓覺嗰時坐落人嘅心口度，令畀佢坐嘅人發惡夢－例如德文入面就有隻古字 **Alpdrücken** 指惡夢，而隻字字面解係 **Alp**（精靈）**Druck**（壓力）噉嘅意思；廿世紀嘅虛構作品將精靈嘅形象大幅美化咗－廿世紀嘅精靈形象同中世紀嘅好唔同，廿世紀嘅精靈通常係長耳、身體修長、愛好大自然同埋異常咁長命（啲故仔仲好興講人同精靈相戀，但因為精靈壽命長過人好多，所以段戀情多數悲劇收場），佢哋好多時直頭會散發住貴族噉嘅氣質。



*僻時：英格蘭民間傳說提到；根據傳說，僻時係細細隻、鍾意整蠱人嘅仙子，通常著綠色衫、夜行、會「喺月光下跟住青蛙同蟋蟀嘅音樂跳舞」；據講僻時好鍾意用咒語迷魂人，搞到佢哋行錯路然後喺森林入面蘯失路，而且佢哋零舍鍾意騷擾後生未婚嘅女仔；順帶一提，呢啲傳說令廿世紀嘅英文裏面有咗 **pixie-led** 呢隻詞，隻詞係個形容詞，可以攞嚟形容人，字面上係**畀僻時引導嘅**噉解－暗指個人失魂或者成日蘯失路。
*紅帽精：一種極危險嘅仙子；傳說話紅帽精會喺英蘇邊界嗰頭啲城堡度活動，畀人描述為得人驚嘅怪獸－據講紅帽精外形似隻矮嘅年老精靈、啲牙好長、手指又幼又尖、對眼好大而且火紅噉色、頭上戴住頂紅色嘅帽；紅帽精頂帽之所以紅色係有原因嘅－據講，一隻紅帽精對任何闖入佢嘅地頭嘅人類都係一律殺無赦，殺完人就會將自己頂帽浸喺受害人嘅血度，令頂帽愈嚟愈紅，紅帽精體形唔高大但好捱得打，無論人類點樣用拳腳或者武器毆一隻紅帽精，佢都唔會受傷，而對付佢哋嘅唯一方法據講係用十字架等嘅神聖物品，用呢啲神聖物品嘅神力消滅充滿邪力嘅紅帽精。
*海豹妖：蘇格蘭民間傳說提到；根據傳說，一隻海豹妖有兩個型態－佢本來係隻海豹，不過佢上岸除咗塊海豹皮就可以變成人形，而且人形好多時會係靚女；講海豹妖嘅民間傳說好多時係講有隻女嘅海豹妖上岸玩或者游近岸，途中有個人類男人偷走咗佢塊海豹皮，搞到隻海豹女焗住要留喺陸地上面，做個男人嘅老婆。
... 呀噉。


## 「白靚一族」

現代英文會用 **fairy** 等嘅字詞嚟指仙子。呢啲字詞據講同 **the fair folk** 呢隻詞有啦掕。**The fair folk** 嘅意思如下：
*喺古英文當中，**fæger**（現代英文字詞 **fair** 嘅前身）係一隻形容詞，用嚟形容人嗰陣通常係指「靚，尤其係指靚得嚟皮膚白淨嗰種靚」噉嘅意思；呢點喺打後嘅英文度都見得到，例如著名童話故事《白雪公主》嘅英文版噉，就有用
*:**The fairest of them all**
**呢句短語嚟描述出嗮名「生得靚、皮膚好似雪咁白」嘅白雪公主－呢句短語意思係話，白雪公主係「佢哋當中最白淨最靚嘅」噉解；
*而 **folk** 嚟自古英文 **folc** ，係一隻名詞，意思係指**平民**或者**族群**噉解，例如英文 **folk music** 係指一個族群之間嘅民間音樂嘅意思，英文 **xx folk** 可以攞嚟指 **xx 嘅人群**噉嘅意思；
結合上述兩點，**the fair folk** 可以理解做**又白淨又靚嗰個族群**或者**白靚一族**噉嘅意思。至於啲人點解會噉樣稱呼仙子，有種講法係噉嘅：中世紀嘅歐洲人相信仙子會拐帶細路同埋捉人做奴僕，所以普遍都怕咗仙子，於是就嗌仙子做**白靚一族**－佢哋就係驚如果唔用返個好聽嘅名稱呼仙子，就會激嬲仙子惹禍上身。

## 睇埋
*瘦長男：瘦長男係廿一世紀初恐怖意式麪嘅代表角色；瘦長男係一隻神秘嘅生物，就噉睇似人形，著住西裝，生得異常咁高咁瘦，手腳比例明顯唔似人（似人非人），傳說話瘦長男會喺森林等多種地方出現，會跟蹤佢嘅目標人物，跟蹤到咁上下佢會突然出現喺目標人物後面，而畀瘦長男跟蹤嗰個人事後就會失蹤；有學者指出，瘦長男查實好似中世紀嗰啲仙子傳說－兩者都係似人非人、有超自然力量、會拐帶大人細路，而且畀佢哋拐走嘅人下場不明。
*Boogeyman
*魅魔同男夢魔
*妖怪
*魔神
*惡龍
*仙子類

## 參考
註釋：

外語詞彙（預設係英文）：

引述咗嘅文獻同網頁：

## 文獻
英文文獻：

*Ashliman, D. L. (2004). *Folk and fairy tales: A handbook*. Greenwood Publishing Group.
*Briggs, K. M. (1977). *A Dictionary of Fairies: Hobgoblings, Brownies, Bogies, and other Supernatural Creatures*. Bungay: Penguin.
*Briggs, K. M. (1957). The English Fairies. *Folklore*, 68(1), 270-287.
*Henderson, L., & Cowan, E. J. (2001). *Scottish fairy belief: A history*. Dundurn.
*Hutton, R. (2014). The making of the early modern British fairy tradition. *The Historical Journal*, 57(4), 1135-1156.
*Lewis, C. S. (1994). *The discarded image: An introduction to medieval and renaissance literature*. Cambridge University Press.
*Purkiss, D. (2000). *Troublesome Things: a history of fairies and fairy stories* (p. 175). London: Allen Lane.
*Silver, C. G. (1999). *Strange and secret peoples: Fairies and Victorian consciousness*. Oxford University Press on Demand.

## 拎

* 我哋啲仙子唔同㗎，電視橋段網，呢篇文講現代虛構故仔作品入面嘅仙子。
* The Fair Folk，電視橋段網，呢篇文講中世紀民間傳說當中嘅仙子形象。
* 仙子，不列顛百科全書